— Par Daniel M. Berté —
Bònané toulong an Démilven…
Bònané lé Lendi pou'w di sa'w anvi di ; Mé apwé pa rigwété ki'w di
Bònané lé Mawdi pou'w di sa'w pa té sa di ; Konsa ou ka'y kontan ki'w rivé di
Bònané lé Mewkwédi pou'w di sa'w pè di ; Mé sav osi ki'w pa oblijé di
Bònané lé Jédi pou'w di sa'w pòkò di ; Siwtou asiré kò'w ki'y lè pou di
Bònané lé Vandwédi pou sa'w pa pé di ; Pis ou sav ki tout bagay pa bon a di
Bònané lé Sanmdi pou sa'w obliyé di ; Sé san dout bagay ou pa té ni a di
Bònané lé Dimanch pou'w fè tou sa ou di ; Mé ou pa oblijé di
Bònané toulong an Démilven…
Bònané an Janvié pou lé jen kon lé vié
Bònané an Févriyé pou lé vié montré-yo lanmitjé
Bònané an Maws pou lanmitjé pli fò ki lé ti-faws
Bònané an Avril pou ti-faws pa anpéché litil
Bònané an Mé pou litil sa lyennen épi labonté
Bònané an Jen pou labonté jouenn épi li bien
Bònané an Juiyé pou li bien mennen lé bon lidé
Bònané an Out pou bon lidé pòté-nou jik an bout
Bònané an Sèptanm pou bout èk bout mété kò-yo ansanm
Bònané an Oktòb pou ansanm nou rété di labwin-di-swè a lòb
Bònané an Novanm pou lòb ritouvé-nou sanblé obò an flanm
Bònané an Désanm pou flanm la Libèté kléré sa ki ni nanm
Bònané ba tout nanm an tout manniè ek toulong ansanm
Bònané toulong an Démilven
Daniel M. Berté 10120